whist
Whist, århundredgammelt kortspil af engelsk oprindelse, der blev betragtet som det fornemste kortspil, indtil bridge kom frem som en videreudvikling heraf. Whist har gennem tiderne været spillet i mange varianter; i den klassiske form deltager fire spillere. Der benyttes et almindeligt spil kort; hver får 13 kort, og der kan meldes pas, nolo, grand, solo-nolo og grandi. I grand og grandi gælder det om at tage stik, og her er esserne højest, mens det efter de tre øvrige meldinger gælder om at undgå at tage stik, og nu er esserne lavest. Kun i nolo og grand spiller deltagerne sammen to og to.
Den mest udbredte variant i dag er nok whist med es-makker, hvor der spilles med trumf, og hvor der tilføjes to eller tre jokere. Hver spiller får stadig 13 kort; desuden er der en "kat" med de resterende kort, hvorfra der kan byttes.